На основу члана 19. Закона о финансирању локалне самоуправе ("Службени гласник РС", број 62/2006...95/18), члана 70-76. Закона о угоститељству ("Службени гласник РС", број 17/2019), члана 32. Закона о локалној самоуправи ("Службени гласник РС", број 129/07, 83/14-др.закон, 101/16-др.закон и 47/2018), члана 39. и 131. Статута града Шапца ("Службени лист града Шапца" број 5/19) и Уредбе о условима и начину утврђивања висине годишњег износа боравишне таксе за физичко лице које пружа угоститељске услуге смештаја у објектима домаће радиности и сеоском туристичком домаћинству, као и начин и рокови плаћања ("Службени гласник РС" број 47/2019 и 51/2019), Скупштина града Шапца на седници одржаној 22.11.2019. године, донела је

**О Д Л У К У**

**О БОРАВИШНОЈ ТАКСИ**

**I ОСНОВНЕ ОДРЕДБЕ**

**Члан 1.**

Овом Одлуком утврђује се обавеза, висина и начин плаћања боравишне таксе на територији града Шапца, као и друга питања која се односе на боравишну таксу.

**Члан 2.**

Боравишну таксу плаћа корисник услуге смештаја који изван свог места пребивалишта користи услугу смештаја у угоститељском објекту за смештај за коришћење комуналне, саобраћајне и туристичке инфраструктуре и супраструктуре на подручју јединице локалне самоуправе.

Под угоститељским објектом за смештај, у смислу ове одлуке подразумева се: хотел и подврсте хотела, мотел, туристичко насеље и подврста туристичког насеља, пансион, камп, кампиралиште, хостел, преноћиште, коначиште, ботел, кућа, апартман, соба, сеоско туристичко домаћинство, ловачка вила, ловачки дом, ловачка кућа и ловачка колиба, као и други објекти за пружање услуга смештаја.

**Члан 3.**

Боравишна такса се плаћа за сваки дан боравка у угоститељском објекту за смештај у износу од 70,00 динара.

Наплату боравишне таксе од корисника услуге врши правно и физичко лице које пружа угоститељске услуге смештаја (у даљем тексту: давалац смештаја), у складу са Законом о угоститељству.

Давалац смештаја наплаћује боравишну таксу истовремено са наплатом услуге.

Ако давалац смештаја не наплати боравишну таксу, дужан је да на свој терет уплати износ ненаплаћене боравишне таксе.

Давалац смештаја је дужан да у рачуну за услугу смештаја посебно искаже износ боравишне таксе, као и да наведе основ за ослобађање од плаћања таксе, односно за умањење износа таксе.

**Члан 4.**

Средства од наплаћене боравишне таксе давалац смештаја уплаћује до петог у месецу на одговарајући рачун буџета града Шапца, за претходни месец.

Ако давалац смештаја не наплати боравишну таксу, дужан је да на свој терет уплати износ ненаплаћене боравишне таксе у року од 15 дана, рачунајући од дана утврђене обавезе.

**Члан 5.**

Изузетно од члана 3 ове одлуке, боравишну таксу плаћа угоститељ који као физичко лице поседује решење о категоризацији и пружа услуге смештаја у објектима домаће радиности (кућа, апартман, соба) и сеоско туристичко домаћинство.

Боравишну таксу из става 1 овог члана физичко лице плаћа у утврђеном годишњем износу, у складу са актом Владе Републике Србије, којим се утврђују ближи услови и начин утврђивања висине годишњег износа боравишне таксе за физичко лице које пружа угоститељске услуге смештаја у објектима домаће радиности и сеоском туристичком домаћинству, као и начин и рокови плаћања.

**Члан 6.**

Боравишну таксу не плаћају:

1) деца до седам година старости;

2) лица упућена на бањско и климатско лечење, односно специјализовану рехабилитацију од стране надлежне лекарске комисије;

3) особе са инвалидитетом са телесним оштећењем од најмање 70%, војни инвалиди од прве до пете групе, цивилни инвалиди рата од прве до пете групе, слепа лица, лица оболела од дистрофије и сродних мишићних и неуромишићних обољења, параплегије и квадриплегије, церебралне и дечје парализе и мултиплекс склерозе, особе ометене у развоју, као и пратилац наведених особа;

4) ученици и студенти који организовано бораве у угоститељском објекту за смештај ради извођења спортско-рекреативних и других активности по програму министарства надлежног за послове просвете, студенти који организовано бораве у угоститељском објекту за смештај ради извођења обавезне наставе у складу са наставним планом образовне установе, као и учесници републичких и регионалних такмичења у знању и вештинама;

5) страни држављани који су по међународним конвенцијама и споразумима ослобођени плаћања таксе;

6) лица која непрекидно бораве у објекту за смештај дуже од 30 дана.

Боравишну таксу умањену за 50% плаћају лица од седам до 15 година старости.

Лица из става 1. овог члана не плаћају боравишну таксу ако поднесу доказ да су испуњени услови из става 1. овог члана (чланска карта, потврда школе, односно образовне установе, упут лекарске комисије и др.).

**Члан 7.**

Средства од наплаћене боравишне таксе су приход буџета јединице локалне самоуправе на чијој територији су пружене услуге смештаја.

**Члан 8.**

У погледу начина утврђивања боравишне таксе и пенала обрачунавања, застарелости, наплате и принудне наплате, рокова за плаћање, обрачуна камате и осталог што није посебно прописано овим законом, сходно се примењују одредбе закона којим се уређује порески поступак и пореска администрација.

**II ПОСЕБНЕ ОДРЕДБЕ ЗА ФИЗИЧКА ЛИЦА КОЈЕ ПРУЖАЈУ УГОТИТЕЉСКЕ УСЛУГЕ СМЕШТАЈА У ОБЈЕКТИМА ДОМАЋЕ РАДИНОСТИ И СЕОСКОМ ТУРИСТИЧКОМ ДОМАЋИНСТВУ**

**Члан 9.**

Обвезник плаћања утврђене висине годишњег износа боравишне таксе је физичко лице, које поседује решење о категоризацији и пружа услуге смештаја у објектима домаће радиности (кућа, апартман и соба) и сеоском туристичком домаћинству (у даљем тексту: физичко лице).

Угоститељски објекат у домаћој радиности је објекат у којем се пружају услуге смештаја, припремања и услуживања хране, пића и напитака или само услуге смештаја у објектима врсте: кућа, апартман и соба.

Сеоско туристичко домаћинство је објекат или група објеката у којем се пружају услуге смештаја, припремања и услуживања хране, пића и напитака или само услуге смештаја, који се налази у руралном (сеоском) окружењу са елементима локалног обележја и наслеђа.

Физичко лице може да пружа угоститељске услуге из ставa 1. овог члана у објектима смештајних капацитета до укупно 30 индивидуалних лежаја, сагласно закону којим се уређује угоститељство.

Физичко лице може у објекту сеоског туристичког домаћинства да пружа и угоститељске услуге смештаја на отвореном у привремено постављеној опреми за камповање, до укупно 20 камп парцела, сагласно закону којим се уређује угоститељство.

Физичко лице као угоститељ није дужно да истакне износ боравишне таксе на рецепцији и смештајним јединицама нити је дужно да у рачуну за услуге смештаја посебно искаже износ боравишне таксе.

**Члан 10.**

Висина годишњег износа боравишне таксе за физичко лице утврђује се тако што се број индивидуалних лежаја, односно камп парцела из члана 9. ове одлуке, множи са износом од 1.000,00 динара по индивидуалном лежају, односно камп парцели.

**Члан 11.**

Одељење локалне пореске администрације Градске управе града Шапца, на чијој територији се угоститељски објекат налази, дужно је да за свако физичко лице утврди висину годишњег износа боравишне таксе у року од 15 дана од дана правноснажности решења о категоризацији.

Комисија за категоризацију објеката у домаћој радиности је у обавези да један примерак правоснажног решења о категоризацији угоститељског објекта достави Одељењу локалне пореске администарције са следећим подацима:

* име и презиме физичког лица, обвезника боравишне таксе из става 1 овог члана, ЈМБГ, адреса становања (град/општина, улица, кућни број);
* улица и кућни број, и број смештајне јединице;
* ознака категорије, број индивидуалних лежаја и број камп парцела у смештајној јединици;
* период за који се утврђује боравишна такса;
* доказ о пријему решења;
* клаузула са датумом правоснажности решења о категоризацији.

**Члан 12.**

Податке о висини годишњег износа боравишне таксе, уплатном рачуну за боравишну таксу и позиву на број одобрења, физичко лице добија од Одељења локалне пореске администрације Градске управе града Шапца..

Утврђену висину годишњег износа боравишне таксе за текућу годину, физичко лице плаћа квартално, до петог у месецу за претходни квартал, уплатом у корист буџета града Шапца.

Физичко лице које у току године започне пружање угоститељских услуга дужно је да плаћа износ боравишне таксе почев за наредни квартал у односу на квартал у коме је почео да пружа услуге.

У случају када у току године дође до промене елемената за утврђивање висине годишњег износа боравишне таксе, нови износ физичко лице плаћа почев од наредног квартала у односу на квартал у коме је дошло до промене наведених елемената.

Физичко лице које у току године престане да пружа угоститељске услуге дужно је да о томе обавести надлежно одељење у року од 15 дана од дана престанка пружања угоститељске услуге.

У случају када у току године престане да пружа угоститељске услуге, физичко лице је дужно да изврши плаћање боравишне таксе закључно за квартал у коме је престао да пружа услуге.

**III КАЗНЕНЕ ОДРЕДБЕ**

**Члан 13.**

У погледу казнених одредби примењиваће се казнене одредбе Закона о угоститељству.

**IV ПРЕЛАЗНЕ И ЗАВРШНЕ ОДРЕДБЕ**

**Члан 14.**

Ступањем на снагу ове Одлуке престаје да важи Одлука о боравишној такси (''Сл.лист општине Шабац'', број 3/2012 и 5/2014).

**Члан 15.**

Ова Одлука ступа на снагу осмог дана од дана објављивања у ''Службеном листу града Шапца''.

**СКУПШТИНА ГРАДА ШАПЦА**

**БРОЈ:020-211/2019-14**

**ПРЕДСЕДНИК СКУПШТИНЕ**

**Немања Пајић, с.р.**